मुंबई, राज्य ब्यूरो। पुणे पुलिस ने आज दिल्ली, मुंबई और नागपुर से पांच वरिष्ठ माओवादी कार्यकर्ताओं को गिरफ्तार कर लिया। ये गिरफ्तारियां इसी वर्ष पुणे के भीमा-कोरेगांव में हुई हिंसा के संबंध में हुई बताई जा रही हैं।आज सुबह पुणे पुलिस ने मुंबई, दिल्ली एवं नागपुर में एक साथ कार्रवाई कीं। मुंबई के गोवंडी इलाके से सुधीर धवले नामक दलित कार्यकर्ता को गिरफ्तार किया गया। नागपुर से वकील सुरेंद्र गडलिंग, महेश राउत एवं प्रोफेसर शोमा सेन को तथा दिल्ली से माओवादी नेता रोना विल्सन को गिरफ्तार किया गया। कुछ माह पहले ही इन सभी के घरों की तलाशी ली गई थी। माना जा रहा है कि पुलिस को तलाशी के दौरान मिले सबूतों के आधार पर ही इन्हें गिरफ्तार किया गया है। आरोप है कि इन सभी ने भीमा-कोरेगांव में एक जनवरी को हुई हिंसा से पहले पुणे में ही पेशवाओं का निवास रहे शनिवारवाड़ा के बाहर 31 दिसंबर को एलगार परिषद आयोजित करने में महत्त्वपूर्ण भूमिका निभाई थी।